**Óraterv a keresztényszocializmus tanításához***a gimnázium 12. évfolyama számára*

Készítette: Bánkuti Gábor

**Tartalmi célok:**

-       ismerjék az első ipari forradalom társadalmi- gazdasági hatásait,

-       legyenek tisztában a munkásság helyzetére vonatkozó megoldási javaslatokkal,

-       komplex képet alkossanak az egyház társadalmi tanításáról,

-       új, a tankönyvekben kevésbé érintett témák beemelése a tanulási folyamatba

**Módszertani célok**:

-       különböző típusú forrásokból információk gyűjtése és feldolgozása önállóan és kiscsoportban,

-       szakszókincs használatának bővítése, fogalmi váltás létrejöttének elősegítése,

-       rendszerszemléletben való gondolkodás fejlesztése

-       a téma feldolgozása változatos tanulási technikák fejlesztésével

**Tartalmi követelmények:**

-       a tanuló gondolja végig a 19. század politikai eszméinek tartalmi elemeit

-       legyen képes árnyaltan bemutatni egy adott irányzat érveit és elképzeléseit

**Tanulási készségek fejlesztése:**

-       Aktívan és együttműködően vegyen részt a tanulási folyamatban,

-       kövesse nyomon saját tanulási folyamatát, tudatosítva, hogy mi az, amit eddig tudott a korszakról és mely pontokon bővült az ismerete,

-       kritikus és árnyalt képet alkosson a korszakról, melyet legyen képes megfogalmazni és megindokolni társai előtt is.

**Tanóra**

**Ráhangolódás**

A tanár ismerteti az óra témáját: **Szintézis és hatás. A keresztényszocializmus kialakulása és programja.** A téma a keresztényszocialista gondolkodás bemutatásán keresztül az ipari forradalom által kiváltott komplex átalakulás szintézisét adja. A 19. század politikai eszméinek ismeretére építve lehetővé teszi egyén- és közösség, gazdaság- és társadalom, állam- és egyház szerepének és viszonyának problémaközpontú újragondolását. A munkaforma együttműködésen alapuló, kooperatív, a tanulók 3 fős csoportokat alkotnak.

1. feladat (egyéni, csoportos)

A tanulók a dokumentum segítségével tárják fel XIII. Leó pápa munkáskérdésben elfoglalt álláspontját a következő szempontok szerint! (egyéni feladat)

Kérdések: Milyennek ítéli a pápa a munkásosztály helyzetét? Mit tart a probléma gyökerének? Mit tart a probléma okának? Milyen következményekkel járt mindez?

Ha egyszer már lángra kapott az újítás vágya, amely egyébként régóta zavarja az államok békéjét, úgy ez szükségképpen vonta maga után, hogy a változtatás szelleme a politikai gondolkodás területéről a vele rokon gazdaságba is behatoljon. Ez már meg is történt, hiszen az ipar technikai színvonalának emelkedése, új termelési módszerek kialakítása, a tulajdonosok és munkások kölcsönös viszonyának megváltozása, a gazdagság felhalmozódása a kisebbség kezében és a többség elszegényedése, a munkások fokozódó öntudata egyfelől s szorosabb szövetkezése másfelől, végül pedig az erkölcsi hanyatlás - a harc kirobbanását eredményezte. […]

De még ha így áll is a helyzet, világosan látjuk, s ebben mindenki egyetért, hogy a legszegényebb sorsú embereken sürgősen és alkalmas módon segíteni kell, mert az emberiség nagy része méltánytalanul szomorú és nyomorult viszonyok között tengődik. Miután ugyanis az iparosok korábbi szervezeteit a múlt században eltörölték, s helyettük más védelemről nem gondoskodtak, az újabb állami intézmények és törvények pedig levetették a korábbi vallásos szellemet, lassanként odáig jutottunk, hogy korunk a munkásokat magára hagyta és védtelenül kiszolgáltatta a munkaadók embertelenségének és korlátlan nyereségvágyának. Növelte a gondot a telhetetlen uzsora, amelyet az Egyház ugyan sokszor elítélt, de fösvény és nyereségvágyó emberek - bár más formában - változatlanul űznek tovább. Ehhez járult még, hogy a termelés és szinte a teljes kereskedelem egy kisebbségnek jutott a hatalmába, úgyhogy néhány dúsgazdag ember a szegények hatalmas tömegeire rakhatta a szolgaság jármát.

(XIII. Leó pápa *Rerum novarum* enciklikája, 1891.)

Melyik gazdasági rendszer kritikáját tükrözi a dokumentum? (szabadversenyes kapitalizmus)

Milyen választ kínált a kialakult helyzetre a marxista szocializmus? (magántulajdon megszüntetése, osztályharc,- forradalom)

**Jelentésteremtés**

2.     feladat

A csoportok 3 szövegrészletet kapnak a következő kérdéssel: Milyen jelenségek következtében vált szükségessé az egyház társadalmi tanításának újrafogalmazása? Az egyes szövegrészletekből nyert információk alapján egy három oszlopra tagolt A3-as méretű lap első oszlopában *Kihívások* címmel pontokba rendezik azokat az indokokat, melyek alapján az egyház hathatósabb fellépését sürgetnék a munkásság érdekében!

A.

Az iparivá váló társadalmakban a **szekularizáció** térnyerésével a mindennapi élet újabb és újabb területei szakadtak el vallás általi meghatározottságuktól (polgári anyakönyvezés, oktatás, házasság, válás, stb.); a dogmatikus liberalizmus és a republikánus tekintélyelvűség programját megvalósító kormányzatok pedig kifejezett ellenszenvvel viseltettek az egyház politikai és társadalmi szerepvállalásával szemben. Az egyház számára ugyanakkor alapvető problémát jelentett a tudományos szellem és a keresztény hit összeegyeztetése is. Ilyen körülmények között ismerte fel annak szükségességét, hogy újfajta módon lépjen fel, **a korábbinál hatásosabban szólítsa meg a modern kor emberét**, hiszen a konvencionális kereszténység tradicionális kapcsolódási pontjai már érzékelhetően nem voltak alkalmasak erre.

B.

A „**szociális kérdés**” fogalma 1840 körül jelent meg Franciaországban és Németországban: a társadalom modernizálásának sokféle problémáját, a szociális bajokkal összefüggő társadalmi állapotokat foglalta össze egyetlen formulában. A keresztényszociális mozgalmak sokrétű törekvése a társadalmi problémák **okozta kihívásokra reagált, és a kereszténységből fakadó társadalmi felelősséget** az egyház szociális/társadalmi tanítása szerint akarta valóra váltani és sikerre vinni. A változások újszerű kérdéseket vetettek fel az igazságosság vonatkozásában is, előtérbe került a **munkáskérdés**, amelyet többek között a tőke és a munka konfliktusa hozott felszínre.

C.

Az egyházatyáktól és a nagy középkori egyháztanítóktól, kiváltképp Aquinói Szent Tamástól kezdődően formálódó tanítás gyökerei a Szentírásban, különösen az evangéliumban és az apostoli iratokban keresendők. A Rerum novarum e sok évszázados hagyományhoz és tanbeli örökséghez csatlakozva lett a társadalomról szóló tanítás meghatározó állomása. Az egyház társadalom iránti elköteleződésének új deklarációja tehát nem csupán a **liberális kapitalizmus és az ateista marxista szocializmus által támasztott kihívások** ellenében történt, még ha azok kétségtelenül motiválták is. Az enciklikában XIII. Leó a paternalizmuson, a jótékonykodáson és a "szociális olajcseppek" politikáján túllépve olyan szuverén, sajátos belső logikára épülő tant fogalmazott meg, mely egyrészt elismerte a katolikus szociális mozgalmak korábbi kezdeményezéseit, másrészt megalapozta és inspirálta a kibontakozó keresztényszocialista szerveződéseket.

3.     feladat

A csoportok 3 szövegrészletet kapnak az egyház társadalmi tanításának főbb pontjairól. A szöveg elolvasása után lapjuk második oszlopában *Válaszok* címmel pontokba rendezik azokat!

**Tanári segédlet:** A „társadalmi tanítás” kifejezés XI. Piusz pápától származik. Azoknak a társadalmi vonatkozású tanoknak az anyagát jelöli, amelyeket XIII. Leó 1891-ben kibocsátott ***Rerum novarum*** („Új dolgok”) kezdetű körlevelével fogalmazott meg az egyház a római pápák és a Tanítóhivatal által. A szociális enciklikákban az egyház tanítói funkciója által képeződik le a társadalom- és politikatörténet, bennük a katolikus egyház főpapjai koruk égető kérdéseihez szólnak hozzá. Ajánlásaik nem világnézettől függetlenek, hanem a keresztény hit alapján állnak, természetjogi kiindulópontjuk miatt ugyanakkor nyitott és fejlődő rendszert alkotnak, alkalmasint alternatív megoldásokkal. A tanítás a 19-20. században részint *intézményi keretek között*, nevezetesen a pápai enciklikákban, részint a *politikai gyakorlatban*, vagyis különféle keresztény értékekre hivatkozó szociális mozgalmak és pártok programjaiban, részint pedig önálló *filozófiai elméletek* alakjaiban fejlődött tovább. A tanítás koherenciáját a fontosabb alapfogalmaiban és alapelveiben rejlő erkölcsi mag adja. Az alapfogalmak közül a legfontosabbak (a) a *személy* fogalma, s ennek révén a személyközpontúság (***perszonalizmus***) koncepciója, (b) a **társadalmi igazságosság,** (c) a ***szolidaritás*** és a (d) **közjó** eszméi, valamint (e) a ***szubszidiaritás*** elve.

A

A **perszonalizmus** központi állítása az, hogy a személy feltétlen, abszolút értéket képvisel: **„minden társadalmi intézménynek a személy az alapja, alanya és célja”**. A személyt ennél fogva semmilyen magasabb rendűnek vélt érték oltárán, így a társadalom javáért sem szabad feláldozni, hiszen „a természet arra tanít, hogy az egyén előbbre való, mint a polgári társulás, olyannyira, hogy a polgári társulásnak egyenesen az egyénre, mint végső céljára kell irányulnia.”

B.

A társadalmi igazságosság kérdése szorosan összefügg a magántulajdon igazolhatóságával. A *Rerum Novarum* a magántulajdont – neotomista érveléssel – a természetjogra vezette vissza. A magántulajdonhoz való jog olyan természet adta jog, mely „az ember természetében gyökerező adottság”. Az 1931-ben XI. Piusz által kibocsátott *Quadragesimo anno* kezdetű enciklika már a **magántulajdon kettős jellegét**, nevezetesen egyéni és közösségi rendeltetését, az egyénre és a közjóra irányuló természetét emelte ki. Ezzel összhangban áll a magántulajdonnak a közjó érdekében történő korlátozásának lehetősége is. A két pápa egyetértett abban, hogy nincs tőke munka nélkül, de a munkásnak sincs munkája tőke nélkül. A tőke azonban túl sokat vett el magának, és túl keveset hagyott a munkásnak. Mindkét fél jogtalan útra téved azonban, ha mindent önmagának követel.

C.

A **szubszidiaritás**t a *Quadragesimo anno* tette az egyház tanításának egyik alapelvévé. Az elv teológiai alapja az emberi méltóság: az államnak segíteni kell ugyan tagjait, hogy emberhez méltó életet élhessenek, ám e segítség nem léphet túl egy bizonyos határt. A problémákat keletkezésük szintjén kell kezelni, azokra „felülről” megoldásokat kényszeríteni nem szabad. A támogatott személyeket és közösségeket tehát a társadalmon belül önállóság illeti meg.

4. feladat

A csoportok 3 szövegrészletet kapnak az egyház társadalmi tanításának hatásáról. A szöveg elolvasása után lapjuk harmadik oszlopában *Hatások* címmel pontokba rendezik azokat! A feladat elvégzését követően a tanulók tanári irányítással összegzik, hogy a kihívások mely pontjaira kínált használható válaszokat az egyház társadalmi tanítása!

A.  
Az enciklikák társadalmi tanítása az emberi szabadság modern kori katolikus felfogását alapozta meg. Ezzel kiinduló pontja lett a **keresztény alapon szerveződő pártok és egyesületek** programjának. Lehetővé tette az emberi szabadság önrendelkezésként való meghatározását és ebből a demokratikus politikai rendszer szükségességének levezetését. Olyan keresztény politikai pártok alakítását ösztönözte (Olaszországot kivéve), amelyek nem álltak szemben a polgári társadalommal, hanem annak elfogadhatóbbá tételén munkálkodtak.

B.  
Hozzájárult az állam feladatának és az egyház szerepének tisztázásához a nem egyházi vezetés alatt álló társadalmakban. Szakított a liberalizmus államfelfogásával, mivel vele szemben **sürgette az állam beavatkozását a termelési viszonyokba, azt, hogy az állam terjessze ki jogkörét és kötelességeit. A liberális közgazdasági gyakorlat korrekcióját célozva hangsúlyozta, hogy az állam nem csupán jogállam és a törvényes rend őre, hanem kötelessége a köz- és magánjólét elősegítése is**. Megállapította ugyanakkor, hogy az érdekelteknek kell elsősorban az ön-segélyről gondoskodniuk, és ezek sorában az első helyre tette a keresztény munkásszervezeteket.

C.  
A pápai tanítás nyomán, a keresztényszociális eszme jegyében Európa-szerte nagyon változatos politikai szervezeti formák – keresztényszocialista pártok, munkásmozgalom, keresztény szakszervezetek, szakegyesületi mozgalmak, érdekvédelmi szervezetek és keresztény társadalmi mozgalmak – jöttek létre. Mindazonáltal ezek a formációk, bár a politikai életre gyakorolt performatív hatásuk tagadhatatlan, 1945 előtt alapvetően nem bizonyultak sikeresnek. A keresztény politika nem tudott emancipálódni a politikai katolicizmustól, illetve programja keresztény társadalmaknak feltételezte a már rég nem keresztény társadalmakat.

A táblázat kitöltése után annak ellenőrzése az egy megy három (itt: kettő) marad technikával történik. Minden csoportból egy tag átül egy másik csoport két tagjához és bemutatja saját csoportja táblázatát. A két „maradó” tag saját csoportja megoldásai alapján véleményezi azt, ha kell, közösen korrigálják a megoldást.

**Reflektálás**

**5.     feladat**

A kor gazdasági és társadalmi problémái (kihívások), az egyház ezzel kapcsolatos állásfoglalása  (válaszok) és az ennek nyomán kibontakozó társadalmi tevékenység (hatások) ismeretében írd le véleményedet erről a folyamatról: sikeresnek látod, vagy inkább eredménytelennek ítéled azt? Mit gondolsz, érzékelhetők e folyamat hatásai napjainkban is? Válaszaidat indokold meg! Terjedelem: 6-8 mondat.